<classify> KIONGOZI Mkuu wa Chama cha ACT Wazalendo, Zitto Kabwe ameandika barua kwenda kwa Wenyekiti wa Jumuiya ya Maendeleo Afrika SADC na Jumuiya ya Afrika Mashariki EAC, akiwataka wasaidie kuzuia chama hicho kisifutiwe usajili wa kudumu, ikiwezekana kwa kuzungumza na Rais wa Tanzania, Dk John Magufuli.Alisema hayo mjini Kigoma katika mkutano wa pamoja wa viongozi wa mkoa na wale wa Jimbo la Kigoma Mjini, akieleza hatua ambazo chama hicho imechukua kukabiliana na hatua ya serikali kupitia Msajili wa Vyama vya Siasa nchini, Jaji Francis Mutungi, kutangaza hatua ya kutaka kukifuta chama hicho. Zitto ambaye pia ni Mbunge wa Jimbo la Kigoma Mjini, alisema kuwa wameandika barua kwa Mwenyekiti wa SADC ambaye ni Rais wa Namibia na tayari imeshamfikia mwenyekiti huyo kwa ajili ya kufanyiwa kazi.Katika kulipa uzito suala hilo, Zitto alisema wamemuandikia barua Rais wa Afrika Kusini, Cyril Ramaphosa wakimuomba azungumze na Rais Magufuli ili aone umuhimu wa kukisaidia chama hicho kisifutiwe usajili. Pia, alisema kuwa chama kimeandika barua kwenda kwa Mwenyekiti wa EAC, Paul Kagame ambaye ni Rais wa Rwanda na nakala kutumwa kwa Rais wa Kenya, Uhuru Kenyatta.Kiongozi huyo wa ACTWazalendo alieleza kuwa chama hicho pia kimeandika barua kwa mabalozi wa nchi mbalimbali za Afrika na mabalozi wa Ulaya wanaowakilisha nchi zao nchini na tayari barua zote zimefika kwa wahusika kutokana na uharaka wa jambo hilo ili waweze kulifanyia kazi haraka. Pamoja na hatua hizo, Zitto alisema kuwa pia wamechukua tahadhari za hatua za kisheria kwa ajili ya kuzuia msajili kukifuta chama hicho, akisema kuwa kufutwa kwa chama hicho kutakuwa na athari kubwa kisiasa kwa nchi na viongozi mbalimbali wa chama hicho na wananchi wakiwemo wabunge, madiwani na wenyeviti wa serikali za mitaa.  <topic>: KITAIFA 